**Dale în timp**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am scris pe o dală seninul de ieri,

pe alta un drum pentru mâine,

cioplesc vânt ce trece în calde-adieri

dar am și cu vreme de câine.

Sunt dale de timp, uneori mai pustiu,

uitate pe-alei de-ntuneric,

iar altele-ascund, sub un strat străveziu,

un râs prefăcut, periferic.

Mai sunt și bucăți ce doriseră-a fi

esențele dure din munte,

sau pulberi de stele, dar pot ele-a ști

de-s mari, ori sunt visuri mărunte?

Sunt dale mai vechi, sau mai noi, și îmi sunt

doar zile cu care, pe rând, mă confrunt.